Нэхъапэм зэи къэмыхъуауэ
Сочэ щекIуэкI XI ЩIымахуэ Паралимп Джэгухэм зэрыщIидзэрэ блэкIа махуитхум къриубыдэу Урысей Федерацэм и спортсменхэм дыщэ медаль 16 къахьащ. Апхуэдэ ехъулIэныгъэ ди къэралым нэхъапэм зэи иIакъым.
Миленинэ Аннэ Зэхьэзэхуэм и етхуанэ махуэм Урысей Федерацэм и паралимпийцхэм дыщэ медалу тху, дыжьынрэ жэзу плIырыплI зыIэрагъэхьащ. Сочэ щекIуэкI Паралимпиадэм еплIанэу чемпион щыхъуащ Петушков Роман. Биатлоным тIэунейрэ зэрыщытекIуамрэ лыжэкIэ километр 15-м къызэрыщытежамрэ абы дыщIигъуащ щысу лыжэмкIэ спринтым къыщихьа дыщэ медалыр. Ар лъэщIыхьэжащ илъэсиплI и пэкIэ Ванкувер плIэнейрэ чемпион щыхъуа Зарипов Ирек, мы зэхьэзэхуэхэм зы медали зэкIэ къыщызымыхьыфам.
ЦIыхубзхэм лыжэ спринтымкIэ я зэпеуэм щытекIуащ Миленинэ Аннэ. Иджы абы Сочэ щызэхуихьэсащ медалым и лIэужьыгъуэ псори.
ЦIыхухъухэм щыту лыжэмкIэ спринтым и финалым нэса цIыхуихри Урысей Федерацэм щыщт. Абы текIуэныгъэр къыщихьащ Михайлов Кирилл.
Зи нэхэм фIыуэ ямы- лъагъу цIыхубзхэр лыжэкIэ къыщызэдэжэм псоми ефIэкIащ Лысовэ Михалинэ. ЦIыхухъухэм я деж дыдейхэм ящыщу нэхъыфIар ещанэу къэса Пономарёв Олегщ.
Бгым лыжэкIэ къежэхынымкIэ зэпеуэм Францевэ Александрэ щытекIуащ. Абыи, Миленинэм хуэдэу, Сочэ медаль лIэужьыгъуэ псори щызэщIикъуащ.
КёрлингымкIэ зэхьэзэхуэми пащэ. Урысей Федерацэм и спортсменхэм вэсэма- хуэ хагъэщIащ Великобри- таниемрэ Норвегиемрэ.
Аращи, Сочэ щекIуэкI XI ЩIымахуэ Паралимп Джэгухэм медалу къыщахьахэмкIэ официальнэу щымыт командэхэм я зэпеуэм Урысей Федерацэр адрейхэм куэдкIэ япэ щищащ. Абы медаль 47-рэ зыIэригъэхьакIэщ. ИлъэсиплI и пэкIэ Ванкувер щыIа Паралимпиадэм ди спортсменхэм псори зэхэту къыщахьам (медаль 38-рэ, абы щыщу 12-р дыщэу, 16-р дыжьыну, 10-р жэзу) ар хэпщIыкIыу йофIэкI. Дыдейхэм къакIэлъыкIуэ Германием зэкIэ иIэр Паралимп чемпиону 6-щ, Украинэм — 3-щ.
Хьэтау Ислъам.
